CELEX: 62013TN0671
Language: lv
Date: 2013-12-17 00:00:00
Title: Lieta T-671/13: Prasība, kas celta 2013. gada 17. decembrī — PAN Europe un Confédération paysanne /Komisija

22.2.2014   
            
            
               LV
            
            
               Eiropas Savienības Oficiālais Vēstnesis
            
            
               C 52/40
            
         Prasība, kas celta 2013. gada 17. decembrī — PAN Europe un Confédération paysanne/Komisija
   (Lieta T-671/13)
   2014/C 52/77
   Tiesvedības valoda — angļu
   
      Lietas dalībnieki
   
   
      Prasītāji: Pesticide Action Network Europe (PAN Europe) (Brisele, Beļģija) un Syndicat agricole Confédération paysanne (Bagnolet, Francija) (pārstāvis — B. Kloostra, advokāts)
   
      Atbildētāja: Eiropas Komisija
   
      Prasītāju prasījumi:
   
   
               —
            
            
               atcelt Komisijas 2013. gada 9. oktobra lēmumu, kurā Komisija par nepieņemamu ir atzinusi:
               
                           —
                        
                        
                           lūgumu iekšēji pārskatīt Komisijas 2013. gada 24. maija Īstenošanas regulu (ES) Nr. 485/2013, ar ko groza Īstenošanas regulu (ES) Nr. 540/2011 attiecībā uz darbīgo vielu klotianidīna, tiametoksama un imidakloprīda apstiprināšanas nosacījumiem un tādu sēklu izmantošanas un tirdzniecības aizliegšanu, kuras apstrādātas ar augu aizsardzības līdzekļiem, kas satur minētās darbīgās vielas (OV 2013, L 139, 12. lpp.);
                        
                     
                           —
                        
                        
                           lūgumu iekšēji pārskatīt Komisijas bezdarbību, pilnībā neaizliedzot klotianidīnu, tiametoksamu un imidakloprīdu;
                        
                     
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāji izvirza divus pamatus.
   
               1)
            
            
               Ar pirmo pamatu tiek apgalvots, ka, īstenojot apstrīdēto pasākumu, Komisija ir pārkāpusi 1998. gada 25. jūnija Apvienoto Nāciju Organizācijas Konvencijas par pieeju informācijai, sabiedrības dalību lēmumu pieņemšanā un iespēju griezties tiesu iestādēs saistībā ar vides jautājumiem (Orhūsas Konvencija) 9. panta 3. punktu. Tiesību normas, ko piemērojusi Komisija, Orhūsas Regulas (1) 10. pants kopsakarā ar 2. panta 1. punkta g) un h) apakšpunktu, neesot saderīgas ar Orhūsas Konvencijas 9. panta 3. punktu. Šo Orhūsas Regulas tiesību normu prettiesiskuma dēļ Komisijai esot bijis jāatstāj nepiemērotus kritērijus, kas norādīti apstrīdētajā lēmumā un jāatzīst par pieņemamiem lūgumi par iekšējo pārskatīšanu.
            
         
               2)
            
            
               Ar otro pamatu tiek apgalvots, ka, īstenojot apstrīdēto pasākumu, Komisija nav izpildījusi tās pienākumu rīkoties, cik vien iespējams, atbilstoši konvencijai. Komisijai esot bijis jāinterpretē Orhūsas Regulas 10. pants un it īpaši vārdu salikumi “administratīvs akts” un “administratīva bezdarbība” šajā tiesību normā saskaņā ar Orhūsas Konvencijas 9. panta 3. punktu un tai neesot bijis jāņem vērā prettiesiskās definīcijas, kas noteiktas Orhūsas Regulas 2. panta 1. punkta g) un h) apakšpunktā. Tādējādi Komisija esot rīkojusies, pārkāpjot Orhūsas Regulas 10. pantu un neesot izpildījusi pienākumu rīkoties atbilstoši konvencijai.
            
         
      (1)  Eiropas Parlamenta un Padomes 2006. gada 6. septembra Regula (EK) Nr. 1367/2006 par to, kā Kopienas iestādēm un struktūrām piemērot Orhūsas Konvenciju par pieeju informācijai, sabiedrības dalību lēmumu pieņemšanā un iespēju griezties tiesu iestādēs saistībā ar vides jautājumiem (OV 2006, L 264, 13. lpp.).